钦定古今图书集成/明伦汇编/官常典/第391卷 > 宋
## 钦定古今图书集成/明伦汇编/官常典/第391卷 > 宋

宋设散骑常侍、谏议大夫、司谏、正言，左隶门下，右隶
中书，而给事中及登闻院则皆属门下。

按：《宋史职官志》：“门下省凡官十有一，侍中、侍郎、左散
骑常侍各一人，给事中四人，左谏议大夫、起居郎、左
司谏、左正言各一人。”

左散骑常侍、　左谏议大夫、　左司谏、　左正言同
掌规谏讽谕。凡朝政阙失，大臣至百官任非其人，三
省至百司事有违失，皆得谏正。国初，虽置谏院，知院
官凡六人，以司谏、正言充职，而他官领者，谓之知谏
院。正言、司谏亦有领他职而不预谏诤者。官制行，始
皆正名。元丰八年，谏议大夫孙觉言：“据《官制格目》，谏
官之职，凡发令举事，有不便于时，不合于道，大则廷
议，小则上封。若贤良之遗滞于下，忠孝之不闻于上，
则以事状论荐。乞依此以修举职事。”八月，门下省言：
“谏议大夫、司谏、正言合通为一。”诏并从之。十月，诏仿
《六典》置谏官员。元祐元年二月，诏谏官虽不同省，许
二人同上殿。后又从司谏虞策之请，如独员，许与台
官同对。九月，左、右正言久阙，侍御史王岩叟言：“国家
仿近古之制，谏官六员，方之先王，已自为少。望诏补
足，无令久空职。”十月，司谏王觌言：“自今中书舍人阙，
勿以谏官兼权。”从之。十一月，岩叟又言：“近降圣旨，两
省谏官各令出入异户，勿与给事中、中书舍人通实。
欲限隔谏官，不使在政事之地，恐知本末，数论列尔。”
寻诏谏官直舍仍旧。八年，诏执政亲戚不除谏官。建
中靖国元年，言者谓谏官论事，惟凭询访，而百司之
事，六曹所报外，皆不得其详。遂诏谏官案计关台察，
给事中四人分治六房，掌读中外出纳及判后省之
事，若政令有失当，除授非其人，则论奏而駮正之。凡
章奏，日录目以进，考其稽违而纠治之。故事，诏旨皆
付银台司封駮。官制行，给事中始正其职，而封駮司归门下。元丰五年五月，诏给事中许书画黄，不书草，
著为令。六月，给事中陆佃言：“三省、密院文字已读者
尚令封駮，虑失之重复。”诏罢封駮房。六年，诏駮正事
赴执政禀议。七年，有旨举駮事依中书舍人封还词
头例，既而令禀议如初。给事中韩忠彦言：“给、舍职位
颇均，一则不禀白而听封还，一则许举駮而先禀议，
于理未允。且朝廷之事，执政所行，职当封駮，则已与
执政异，自当求决于上，尚何禀议之有？”诏从之。绍圣
四年，叶祖洽言：“两省置给、舍，使之互察。今中书舍人
兼权封駮，则给事中之职遂废。”诏特旨书读不回避，
馀互书判。元符三年，翰林学士曾肇言：“门下之职，所
以駮正中书违失。近日给事封駮，中书录黄，乃令舍
人书读行下，隳坏官制，有损治体。愿正纪纲，为天下
后世法。”重和元年，给事中张叔夜言：“凡命令之出，中
书宣奉，门下审读，然后付尚书颁行，而密院被旨者，
亦录付门下，此神宗官制也。今急速文字不经三省，
而诸房以空黄先次书读，则审读殆成虚设矣。乞立
法禁。”从之。凡分案五：曰上案，主宝礼及朝会所行事；
曰下案，主受发文书；曰封駮案，主封駮及试吏，校其
功过；曰谏官案，主关报文书；曰记注案，主录起居注。
其杂务则所分案掌焉。绍兴以后，止除二人或一人。
登闻检院，隶谏议大夫　；登闻鼓院，隶司谏、正言掌
受文武官及士民章奏表疏。凡言朝政得失、公私利
害、军期机密，陈乞恩赏、理雪冤滥，及奇方异术，改换
文资、改正过名。无例通进者，先经鼓院进状，或为所
抑，则诣检院，并置局于阙门之前。中兴后，检鼓粮、审
计官告进奏，谓之“六院。”例以京官知县有政绩者充，
亦有自郡守除者，继即除郎，恩数略视职事官，而不
入杂压。绍兴十一年，胡汝明以料院除监察御史，遂
迁侍御史。乾道后，相继入台者数人，六院弥重，为察
官之储。淳熙初，班寺、监丞之上。绍熙五年，诏六院官
复入杂压，在九寺簿之下，六院各随所隶。

中书省，设官十有一：令、侍郎、右散骑常侍各一人，舍
人四人，右谏议大夫、起居舍人、右司谏、右正言各一
人。

右散骑常侍、　右谏议大夫、　右司谏、　右正言与
门下省同，但左属门下，右属中书，皆附两省班籍，通
谓之“两省官。”元丰既新官制，职事官未有不经除授
者，惟御史大夫、左右散骑常侍始终未尝一除人。盖
两官为台谏之长，无有启之者。中兴初，诏谏院不隶
两省。绍兴二年，诏并依旧赴三省，元置局处。淳熙十
五年，用林栗言，置左右补阙、拾遗，专任谏正、不任纠
劾之事。逾年，减罢法司令史、书令史、守当官各一人，
守阙守当官三人。乾道六年减二人。

### 太宗雍熙元年改诸匦院为登闻及各检院

按《宋史太宗本纪》，“雍熙元年秋七月壬子，改匦院为
登闻鼓院，东延恩匦为崇仁检院，南招谏匦为思谏
检院，西申冤匦为申明检院，北通元匦为招贤检院。”

### 端拱元年春二月乙未改左右补阙为左右司谏左右拾遗为左右正言

按：《宋史太宗本纪》云云。

### 淳化四年夏六月戊寅初复给事中封駮秋九月乙巳以给事中封駮隶银台通进司

按：《宋史太宗本纪》云云。

### 真宗天禧二年春二月庚午右正言刘煜请自今言事许升殿从之

按：《宋史真宗本纪》云云。

### 仁宗天圣元年夏四月丁巳诏近臣举谏官御史各一人

按：《宋史仁宗本纪》云云。

### 明道二年冬十二月丙辰诏台谏官自今毋相率请对

按：《宋史仁宗本纪》云云。

### 景祐元年夏五月癸酉诏台谏未曾历郡守者与郡按宋史仁宗本纪云云

### 庆历二年夏四月戊寅命御史中丞谏官同较三司用度罢其不急者

按：《宋史仁宗本纪》云云。

庆历三年秋八月戊戌，诏“谏官日赴内朝。”

按：《宋史仁宗本纪》云云。

庆历四年秋八月戊午，诏“辅臣所荐官，毋以为谏官、
御史。”

按：《宋史仁宗本纪》云云。

庆历八年，诏“谏官策时务。”

按《宋史仁宗本纪》：“庆历八年春三月癸亥，以朝政得
失，兵农要务、边防备豫、将帅能否、财赋利害、钱法是
非，与夫谗人害政，奸盗乱俗，及防微杜渐之策，召知
制诰、谏官、御史等谕之，使悉对于篇。”

### 皇祐二年秋九月辛亥诏自今内降指挥百司执奏毋辄行敢因缘干请者谏官御史察举之

按：《宋史仁宗本纪》云云

### 至和二年秋八月乙未置台谏章奏簿

按：《宋史仁宗本纪》云云。

### 嘉祐六年许两制与台谏相见诏申儆台谏官

按《宋史仁宗本纪》：嘉祐六年“春正月乙未，许两制与
台谏相见。秋七月癸巳，诏：台谏为耳目之官，乃听险
陂之人兴造飞语，中伤善良，非忠孝之行也。中书门
下其申儆百工，务敦行实，循而弗改者绌之。”

### 哲宗元祐 年诏尚书侍郎给舍谏议中丞待制各举谏官二员

按《宋史哲宗本纪》不载。　按《选举志》：宣仁太后听政，
诏范纯仁为谏议大夫，唐淑问、苏辙为司谏，朱光庭、
范祖禹为正言。章惇曰：“故事，谏官皆荐诸侍从，然后
大臣禀奏，今得无有近习援引乎？”太后曰：“大臣实皆
言之，非左右也。”惇曰：“台谏所以纠大臣之越法者。故
事，执政初除，苟有亲戚及尝被荐引者见为台臣，则
皆他徙，防壅蔽也。今天子幼冲，太皇太后同听万机，
故事不可违。”于是吕公著以范祖禹、韩绩、司马光以
范纯仁皆避亲嫌。光曰：“纯仁、祖禹实宜在谏列，不可
以臣故妨贤，宁臣避位。”惇曰：“绩、光、公著必不私。他日
有怀奸当国者，例此而引其亲党，蔽塞聪明，恐非国
之福。”纯仁、祖禹请除他官，仍令侍从以“上各得奏举。”
于是诏尚书侍郎、给舍、谏议、中丞、待制各举谏官二
员。纯仁改除天章阁待制，祖禹为著作佐郎。后又命
司谏、正言、殿中侍御史、监察御史，并用升朝官通判
资序。